În 2023, MSD Animal Health a acordat Federației Medicilor Veterinari din Europa 200.000 de dolari pentru a fi distribuiți celor 68 de studenți aflați în anii 3,4 și 5 de studiu. În medie, aproximativ 3.000 de dolari per student.
În România, 7 studenți vor beneficia de această bursă. Aceștia provin de la Facultatea de Medicină Veterinară Cluj-Napoca (3), de la Facultatea de Medicină Veterinară Timișoara (3) și de la Facultatea de Medicină Veterinară din București (1).
"Este o adevărată onoare să fiu selectat printre cei 68 de studenți. Nu pot fi decât extrem de recunoscător pentru oportunitatea și sprijinul oferit de MSD. Această bursă nu doar că ameliorează dificultățile financiare ale studenților, ci ne și întărește încrederea în potențialul lumii veterinare. Potențial care nu se vede doar prin grija și dragostea de care dau dovadă oamenii din diferitele ramuri ale medicinii veterinare, ci și prin dorința de a investi în generațiile viitoare." a spus Ioan Boboc, student la medicină veterinară în Timișoara și beneficiar al bursei oferite de MSD.
"Mă bucur foarte mult că am fost selectată pentru bursa FVE/ MSD și sunt profund recunoscătoare comisiei care a ales aplicația mea. Banii mă vor ajuta să îmi continui formarea și să mă specializez în domeniul patologiei și sănătății porcinelor și, de asemenea, vor acoperi o parte din cheltuielile mele pentru stagiul de vară. Vă mulțumesc pentru această oportunitate extraordinară!" a afirmat Ana Maria Gabor, studentă la medicină veterinară în Cluj-Napoca.
În total, Comitetul de Evaluare a selectat 68 de studenți din cei 212 candidați. Studenții selectați provin din următoarele țări: Austria, Bulgaria, Croația, Republica Cehă, Danemarca, Estonia, Finlanda, Franța, Germania, Grecia, Irlanda, Italia, Letonia, Lituania, Țările de Jos, Polonia, Portugalia, România, Slovacia, Slovenia, Spania, Suedia, Turcia, Ucraina, Regatul Unit și Ungaria.
Dintre cei 68 de studenți selectați, au fost acordate 8 burse în Spania, câte 7 în Italia, România și Marea Britanie și 5 în Polonia. Acestea sunt urmate de Franța cu câte 4 studenți; Estonia, Grecia și Irlanda cu câte 3 studenți; Bulgaria, Portugalia, Slovacia și Turcia cu câte 2, iar restul burselor a fost distribuit între celelalte țări.
"A investi în educația studenților europeni la medicină veterinară înseamnă a investi în viitorul profesiei noastre", a declarat președintele FVE, Sigfried Moder. "Suntem recunoscători că, prin aceste burse, FVE poate juca un rol în asigurarea unei lumi în care viitorii medici veterinari au abilitățile și pregătirea necesare pentru a ne trata animalele, a ne asigura alimentele și a proteja publicul."
"MSD Animal Health este încântat să continue această tradiție a unui parteneriat valoros pentru sprijinirea unor studenți merituoși care reprezintă viitorul profesiei noastre", a declarat Rob Kelly, SVP și șef al MSD Animal Health EURAM. "Medicii veterinari stau la baza sănătății animalelor - de la participarea la descoperirea unor modalități noi și inovatoare de gestionare și prevenire a bolilor, până la diagnosticarea și tratarea animalelor aflate în grija lor."
Parteneriatul dintre FVE și MSD Animal Health a oferit, în ultimii 8 ani, burse pentru 364 de studenți la medicină veterinară, mulți dintre ei urmând să devină cu siguranță tineri lideri în domeniul veterinar.
Fiți la curent cu ultimele noutăți. Urmăriți DCNews și pe Google News